উমাইর ইবনে আদির অভিযান

**উমাইর ইবনে আদির অভিযান** ছিল নবি মুহাম্মাদ কর্তৃক প্রেরিত একটি বিশেষ অভিযান। এতে তিনি উমাইর ইবনে আদি খাতমিকে মুসলমানদের বিরুদ্ধে কুৎসা রটনাকারিণী কবি আসমা বিনতে মারওয়ানকে হত্যা করার জন্য প্রেরণ, যিনি বনু উমাইয়া ইবনে যায়েদ গোত্রের অন্তর্ভুক্ত ছিলেন। তবে এই অভিযান সম্পর্কিত বিবরণকে ইবনে আদী, ইবনে জাওজি ও আলবানীর মতো গবেষক ও হাদিস পণ্ডিতদের একটি বড় দল অস্বীকার করেছেন এবং এই ঘটনাকে তারা বানোয়াট ও মিথ্যা বর্ণনা বলে মনে করেন। 

## পটভূমি
আসমা বিনতে মারওয়ান বানু খাতমা গোত্রের এক ব্যক্তির স্ত্রী ছিলেন। তার স্বামীর নাম ছিল ইয়াজিদ ইবনে যায়েদ। তিনি ইসলাম ও মুসলিমদের তীব্র সমালোচনা করতেন এবং অশ্লীল কবিতার মাধ্যমে তাদের বিরোধিতা করতেন। ইবনে ইসহাক ও ইবনে সা'দের বিবরণ অনুযায়ী, আসমা ও তার পরিবার মদিনায় নবি মুহাম্মদ ও তাঁর অনুসারীদের অশ্লীল ভাষায় গালাগালি করত এবং তাদেরকে অবাঞ্ছিত সম্পর্ক স্থাপনকারী হিসেবে অভিহিত করত। ৬২৪ সালে বদর যুদ্ধে কুরাইশদের বিরুদ্ধে মুসলিমদের বিজয়ের পরে অধিকাংশ ইসলামি বিরোধী নেতা নিহত হয়েছিল। তাদের মৃত্যুর কারণ হিসাবে কেউ কেউ আসমার কবিতাকেও উল্লেখ করেছেন।  নিজের কবিতায় তিনি মদিনার অধিবাসীদেরকে তাদের অনাত্মীয় মুহাম্মদকে নেতা হিসেবে মানার জন্যে উপহাস করেন। ইবনে ইসহাক উল্লেখ করেন যে, নবি মুহাম্মাদের বিরুদ্ধে অশ্লীল কবিতা রচনাকারী আবু আফাককে হত্যা করার পরেও আসমা এমন করতে থাকেন। কবিতায় তিনি বলেন: "তোমরা কি নিজেদের নেতাদের নিহত হওয়ার পরও তাঁর (মুহাম্মাদ) থেকে মঙ্গল কামনা করো। তিনি জিজ্ঞাসা করেন: এমন কোনো দাম্ভিক লোক নেই, যে তাকে আক্রমণ করবে এবং তাঁর কাছ থেকে যারা কিছু আশা করে, তাদের প্রত্যাশা ভঙ্গ করবে?

## অভিযান
তার এসব কবিতা শুনতে শুনতে মুসলমানরা অতিষ্ঠ হয়ে যায় এবং নবির কাছে তার ব্যাপারে সিদ্ধান্ত গ্রহণ করার অনুরোধ জানায়। ফলে তিনি আসমা বিনতে মারওয়ানের মৃত্যুর আহ্বান জানিয়ে বলেন, "কে আমাকে মারওয়ানের মেয়ে [আসমা] থেকে মুক্তি দেবে?" তাঁর আহ্বানে উমাইর ইবনে আদি জানান যে, তিনি তা করবেন। রাতের অন্ধকারে উমাইর গোপনে তার ঘরে প্রবেশ করেন এবং তাকে হত্যা করেন। পরের দিন সকালে তিনি নবির কাছে এসে বলেন, হে আল্লাহর রাসূল, আমি তাকে হত্যা করেছি। তখন উমাইর জিজ্ঞাসা করেন: হে আল্লাহর রাসূল, এ বিষয়ে আমার উপর কি কোনো দায় আছে? তিনি বলেন, না; তোমার ওপর এর কোনো দায় বর্তাবে না।
## আলিমদের অভিমত
মুহাম্মদ নাসিরুদ্দীন আলবানি তাঁর সিলসিলাতুল আহাদিস আদ্-দায়িফা ওয়াল-মাওদুয়া গ্রন্থে (১৩/৩৩; হাদিস ৬০১৩) বলেন, উল্লিখিত ঘটনাটি জাল। তিনি উল্লেখ করেন,  এটি আল-কুদায়ী তাঁর মুসনাদে শিহাবে ( ২/৪৬/৮৫৬ ) উল্লেখ করেছেন; অনুরূপ ইবনে আদিও (৬/২১৫৬) বর্ণনা করেছেন এবং তাঁর সূত্রেই ইবনে জাওজি তাঁর আল-ইলাল (১/১৭৫) ও ইবনে আসাকির তাঁর তারিখে দিমাস্ক (১৪/৭৬৮, মদিনা অধ্যায়) গ্রন্থে এটি লিপিবদ্ধ করেছেন। এ বর্ণনার সনদ হল মুহাম্মদ ইবন ইবরাহিম ইবনুল আলা আশ-শামি→ মুহাম্মদ ইবনুল হাজ্জাজ আল-লাখমি → মুজালিদ ইবনে সাঈদ → আশ-শা‘বি→ আবদুল্লাহ ইবনে আব্বাস। বর্ণনায় আছে যে, বনু খাতমা গোত্রের একজন নারী নবিকে ব্যঙ্গ করে কবিতা রচনা করেছিল। বিষয়টি নবির কাছে পৌঁছালে তিনি কষ্ট পান এবং বলেন, “এই বিষয়ে কে আমাকে সাহায্য করবে?” তার গোত্রের এক ব্যক্তি বলেন, “আমি করব। নারীটি খেজুর বিক্রি করত। তাই লোকটি তার কাছে গিয়ে ভালো খেজুর দেখানোর কথা বলে ঘরে প্রবেশ করে এবং সুযোগ পেয়ে একটি কাঠের পাত্র দিয়ে আঘাত করে তাকে হত্যা করে। সে পরে এসে জানায়, “হে আল্লাহর রাসূল, আমি আপনার জন্য বিষয়টি সমাধান করেছি।

ইবনে আদি ও ইবনে জাওজি বলেন, এই হাদিসটি মুহাম্মদ ইবনুল হাজ্জাজের বানানো বলে সন্দেহ করা হয়। আলবানি মন্তব্য করেন যে, ইয়াহইয়া ইবনে মা'ঈনের মতে, সে জঘন্য মিথ্যাবাদী। সে ‘হারিসা’ সম্পর্কিত জাল হাদিসের রচয়িতা হিসেবেও পরিচিত। এছাড়া তার থেকে বর্ণনাকারী মুহাম্মদ ইবনে ইবরাহিম আশ-শামীও মিথ্যাবাদী বলে পরিচিত।

খতিব বাগদাদী তাঁর তারিখে (১৩/৯৯) অন্য সনদে বর্ণনা করলেও সেখানে বর্ণনাকারী মুসলিম ইবন ঈসা অজ্ঞাত ব্যক্তি। ইবনে সা'দ তাঁর আত-তাবাকাত (২/২৭–২৮) গ্রন্থে সম্ভবত তাঁর শিক্ষক আল ওয়াকিদির সূত্রে ঘটনাটি মুরসাল (অসম্পূর্ণ সনদে) হিসেবে উল্লেখ করেছেন। কিন্তু ওয়াকিদি নিজেও কিছুক্ষেত্রে বনোয়াট বর্ণনা গ্রহণ করার অভিযোগে অভিযুক্ত; তাই তার বর্ণনা গ্রহণযোগ্য নয়।

## তথ্যসূত্র
বিষয়শ্রেণী:মুহাম্মাদ কর্তৃক নির্দেশিত অভিযান
বিষয়শ্রেণী:মুহাম্মাদ কর্তৃক প্রেরিত সামরিক অভিযান
বিষয়শ্রেণী:৭ম শতাব্দীতে ইসলাম